Anders Thomas Jensen

Anders Thomas Jensen (født 6. april 1972 i Frederiksværk) er en dansk filminstruktør og manuskriptforfatter. Han søgte forgæves ind på Den Danske Filmskole to gange, men gik derefter på universitetet og læste retorik. Han fik sit internationale gennembrud med Valgaften (1998), der fik en Oscar for bedste kortfilm i 1999. Siden har han skrevet over 40 manuskripter til danske kortfilm og spillefilm og blandt andet arbejdet sammen med Susanne Bier, Lone Scherfig og Søren Kragh-Jacobsen. Han skrev bl.a. manuskriptet til Susanne Biers Hævnen (2010), som i 2011 vandt en Oscar for bedste fremmedsprogede film.

I 2000 debuterede han som filminstruktør med filmen Blinkende lygter. Siden har han instrueret De grønne slagtere (2003), Adams æbler (2005), Mænd og høns (2015) og Retfærdighedens ryttere (2020).

Privat 
Han blev i 2008 gift med skuespilleren Line Kruse, og parret har fire børn sammen.

Liv og karriere 
Anders Thomas Jensen voksede op i Frederiksværk, hvor han i ungdomsårene blev interesseret i filmmediet. I sin gymnasietid 1988-91 på Frederiksværk Gymnasium var han meget aktiv film- og tv-miljøet og vandt en filmkonkurrence for unge i Frederiksborg Amt med sin filmatisering af Peter Seebergs novelle Patienten. Det var også på gymnasiet, at Anders Thomas Jensen mødte Tomas Villum Jensen.

Han indspillede 1996-1998 de tre kortfilm Ernst & Lyset, Wolfgang og Valgaften, der alle blev nomineret til Oscar for bedste kortfilm, og sidstnævnte løb af med statuetten ved uddelingen i 1999. I 2009 fik Anders Thomas Jensen sin anden Oscar for kortfilmen The New Tenants.

Han har fra slutningen af 1990'erne og ind i det nye årtusinde skrevet manuskript til en række danske filmsuccesser, bl.a. Mifunes sidste sang (sammen med Søren Kragh-Jacobsen), I Kina spiser de hunde, Elsker dig for evigt, Rembrandt og Brødre.

I 2000 instruerede Anders Thomas Jensen for første gang en spillefilm, den humoristiske Blinkende lygter, og har siden instrueret De grønne slagtere og Adams æbler. De samme skuespillere går ofte igen i Anders Thomas Jensens spillefilm, således medvirker både Mads Mikkelsen og Nikolaj Lie Kaas i alle tre film. Desuden samarbejder Jensen ofte med skuespillerne Ole Thestrup, Ulrich Thomsen, Nicolas Bro, Søren Pilmark og Paprika Steen.

Anders Thomas Jensen skrev også manuskriptet til Susanne Biers film fra 2010, Hævnen, der både vandt en Golden Globe for bedste film og en Oscar for bedste udenlandske film i februar 2011. Samarbejdet mellem de to anses af nogle som dansk films mest produktive og betydningsfulde konstellation i mange årtier.

I 2015 skrev Jensen manuskriptet til filmatiseringen af Lene Kaaberbøls bog Skammerens datter under samme navn. Han modtog en Robert for årets adapterede manuskript i 2016.

Hædersbevisninger 
 1997 – Allen-prisen
 1998 – Edith Allers Mindelegat
 1999 – Oscar for bedste kortfilm
 1999 – Ingmar Bergmans rejselegat
 2005 – Nordisk Film Prisen.
 2016 – Robert for årets adapterede manuskript

Filmografi

Referencer

Eksterne henvisninger 
 
 Anders Thomas Jensen  på Dansk film og teater
 

Filminstruktører fra Danmark
Manuskriptforfattere fra Danmark
Oscarvindere fra Danmark
Personer fra Frederiksværk
Dansksprogede forfattere fra Danmark
Personer i Kraks Blå Bog
Modtagere af Nordisk Film Prisen